DA Den Europæiske Unions Tidende L 306/21

KOMMISSIONENS DELEGEREDE AFGØRELSE

af 29. juni 2012

om undersøgelser og bod i forbindelse med manipulation af statistikker som omhandlet i Europa-Parlamentets og Rådets forordning (EU) nr. 1173/2011 om en effektiv håndhævelse af budgetovervågningen i euroområdet

(2012/678/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet (1), særlig artikel 8, stk. 4, og

ud fra følgende betragtninger:

(1) I forordning (EU) nr. 1173/2011 fastlægges et system med sanktioner, der skal styrke håndhævelsen af den forebyggende og den korrigerende del af stabilitets- og vækstpagten i euroområdet. Den finder anvendelse på medlemsstater, der har euroen som valuta.

(2) Det er af stor betydning for budgetovervågningen i euroområdet, at der foreligger pålidelige budgetdata. For at sikre pålidelige og uafhængige statistikker bør medlemsstaterne håndhæve princippet om de nationale statistikmyndigheders faglige uafhængighed i overensstemmelse med Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (2) som nærmere beskrevet i adfærdskodeksen for europæiske statistikker.

(3) I forordning (EU) nr. 1173/2011 bemyndiges Kommissionen til at overvåge det økonomiske og monetære samarbejde med det formål at identificere og blotlægge manipulation af data om offentlige underskud og offentlig gæld, der er relevante for anvendelsen af det multilaterale overvågningssystem og proceduren i forbindelse med uforholdsmæssigt store underskud.

(4) Med henblik herpå bør Kommissionen foretage alle nødvendige undersøgelser til bekræftelse af, at der er tale om misvisende fremstilling af underskuds- og gældsdataene som følge af en forsætlig handling eller grov uagtsomhed, jf. artikel 8, stk. 1, i forordning (EU) nr. 1173/2011.

(5) Det er nødvendigt at fastlægge detaljerede regler vedrørende procedurerne for undersøgelser, detaljerede kriterier for fastsættelse af bodens størrelse, detaljerede regler for at sikre retten til forsvar, aktindsigt, juridisk repræsentation, fortrolighed og bestemmelser om fastsættelse af frister og opkrævning af bod.

(6) Kommissionens beslutning om at iværksætte undersøgelser bør være begrundet, og undersøgelserne bør stå i rimeligt forhold til overtrædelsen, således at der ikke træffes foranstaltninger ud over, hvad der er nødvendigt for at fastslå, om der foreligger manipulation af de relevante underskuds- og gældsdata.

(7) Som led i disse undersøgelser bør Kommissionen kunne foretage inspektioner på stedet og anmode om oplysninger fra alle enheder, der i overensstemmelse med Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS 95 (3)) henhører under sektoren offentlig forvaltning og service, dvs. statslige, delstatslige og lokale enheder samt socialsikringsenheder.

(8) For at bekræfte en mistanke efter alvorlige indikationer på misvisende fremstilling af relevante underskuds- og gældsdata bør Kommissionen (Eurostat) forud for iværksættelsen af en undersøgelse almindeligvis aflægge et metodologisk besøg i overensstemmelse med artikel 11b i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (4).

(9) Ved vurderingen af, hvad der forstås ved misvisende fremstilling af underskuds- og gældsdata i henhold til forordning (EU) nr. 1173/2011, bør ukorrekt gennemførelse af ENS 95-regnskabsregler, som ikke er sket forsætligt eller som følge af grov uagtsomhed, ikke tages i betragtning. Endvidere er der fra denne afgørelse undtaget revisioner, herunder omfattende revisioner, som skyldes metodologiske ændringer for alle historiske år, og som er klart og fyldestgørende forklaret, ubetydelige fejl samt tilfælde, hvor den pågældende medlemsstat har udtrykt tvivl om anvendelse af regnskabsreglerne og anmodet Kommissionen (Eurostat) om præciseringer i overensstemmelse med artikel 10 i forordning (EF) nr. 479/2009.

(10) Brugerne af europæiske statistikker har en legitim forventning om, at de udarbejdes af statistikmyndigheder, der udfører deres arbejde professionelt og med den nødvendige omhu. En utilsigtet handling eller undladelse bør betragtes som grov uagtsomhed, hvis en person med ansvar for udarbejdelsen af data om offentligt underskud og offentlig gæld tydeligt tilsidesætter sin pligt til at udvise omhu.

(11) Af hensyn til den pågældende medlemsstats ret til forsvar bør den underrettes behørigt om indledningen af Kommissionens undersøgelser og om resultaterne heraf. Undersøgelsesresultaterne videregives i en af Kommissionen udarbejdet rapport, som forelægges for Europa-Parlamentet og Rådet og offentliggøres. Kommissionen (Eurostat) bør holde Udvalget for det Europæiske Statistiske System og Det Rådgivende Organ for Statistisk Styring på Europæisk Plan behørigt underrettet.

(12) Retten til forsvar og princippet om fortrolighed bør overholdes i overensstemmelse med de generelle lovprincipper og EU-Domstolens praksis. Navnlig bør den pågældende medlemsstat have ret til at blive hørt af Kommissionen i forbindelse med undersøgelserne samt til at få adgang til de sagsakter, Kommissionen har samlet.

(13) Henstillinger til Rådet om at pålægge en bod bør udelukkende baseres på et grundlag, som den pågældende medlemsstat har haft mulighed for at fremsætte bemærkninger til.

(14) Der bør fastsættes kriterier for bestemmelse af bodens størrelse. Disse kriterier bør anvendes for at sikre, at boden fastsættes på et passende niveau, således at den er effektiv, står i rimeligt forhold til overtrædelsens omfang og har en afskrækkende virkning baseret på et referencebeløb, som om nødvendigt kan op- eller nedjusteres for at tage højde for særlige omstændigheder.

(15) Denne afgørelse finder anvendelse med forbehold af Kommissionens (Eurostats) beføjelser i henhold til forordning (EF) nr. 479/2009.

(16) Indholdet og formen af foranstaltningerne i denne afgørelse går ikke ud over, hvad der er nødvendigt for at nå de mål, som er fastsat i forordning (EU) nr. 1173/2011, jf. artikel 5 i traktaten om Den Europæiske Union.

(17) Denne afgørelse anvendes med forbehold af Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (5) —

VEDTAGET DENNE AFGØRELSE:

KAPITEL I

GENSTAND OG ANVENDELSESOMRÅDE

Artikel 1

Genstand og anvendelsesområde

1. I denne afgørelse fastlægges detaljerede regler om procedurerne for undersøgelse af misvisende fremstilling af data om offentligt underskud og offentlig gæld som følge af en forsætlig handling eller grov uagtsomhed, detaljerede regler om retten til forsvar og om fortrolighed, detaljerede kriterier for fastsættelse af bodens størrelse og bestemmelser om fristerne for og opkrævningen af bod, jf. artikel 8, stk. 1, i forordning (EU) nr. 1173/2011.

2. Denne afgørelse finder anvendelse på de medlemsstater, der har euroen som valuta.

KAPITEL II

PROCEDURER FOR UNDERSØGELSER

Artikel 2

Iværksættelse af undersøgelser

1. Kommissionen underretter den pågældende medlemsstat om sin beslutning om at iværksætte en undersøgelse, herunder oplysninger om alvorlige indikationer på, at der er tale om forhold, der kan udgøre en misvisende fremstilling af data vedrørende offentligt underskud og offentlig gæld, der opstår på grund af manipulation af sådanne data enten forsætligt eller som følge af grov uagtsomhed.

2. Som led i en undersøgelse kan Kommissionen (Eurostat) anmode om oplysninger, udspørge personer, foretage inspektioner på stedet og få adgang til alle offentlige enheders konti — dvs. statslige, delstatslige og lokale enheder samt socialsikringsenheder — efter procedurerne i artikel 3-5. Disse undersøgelsesmetoder kan Kommissionen (Eurostat) anvende enkeltvis eller kombinere. Hvis det er relevant, og under fuld overholdelse af nationale regler for sådanne institutioner kan rigsrevisionen eller andre overordnede revisionsinstitutioner i den pågældende medlemsstat blive anmodet om at bistå og deltage.

3. Kommissionen kan vælge ikke at foretage en undersøgelse, før der er blevet aflagt et metodologisk besøg i overensstemmelse med en af Kommissionen (Eurostat) truffet afgørelse i henhold til forordning (EF) nr. 479/2009.

4. Kommissionen underretter Europa-Parlamentet og Rådet om sin afgørelse om at iværksætte en undersøgelse.

Artikel 3

Anmodning om oplysninger

1. Efter anmodning fra Kommissionen skal enhver offentlig enhed, som direkte eller indirekte medvirker ved udarbejdelsen af gælds- og underskudsdata for den pågældende medlemsstat, eller hvis regnskaber anvendes til udarbejdelse af disse data (herefter benævnt »den pågældende enhed«), stille alle nødvendige oplysninger til rådighed for Kommissionen, således at den kan gennemføre undersøgelsen. Den pågældende medlemsstat underrettes om Kommissionens anmodning til den pågældende enhed.

2. Kommissionen skal anføre formålet med anmodningen og præcisere, at anmodningen fremsættes i henhold til denne afgørelse, ligesom den fastsætter svarfristen, som skal være mindst fire uger.

Artikel 4

Udspørgning

Kommissionen kan udspørge enhver person, som medvirker direkte eller indirekte ved udarbejdelsen af underskuds- og gældsdata, og som er indforstået med at blive udspurgt, med henblik på indsamling af oplysninger eller forklaringer om forhold eller dokumenter vedrørende årsagen til undersøgelsen og registrere svarene. Den pågældende enhed skal underrettes, før en repræsentant for enheden eller en ansat udspørges. Den udspurgte kan anmode om bistand fra en repræsentant for den pågældende enhed eller fra en juridisk rådgiver.

Artikel 5

Inspektioner

1. Kommissionens tjenestemænd og andre ledsagende personer, der er bemyndiget af Kommissionen til at foretage en inspektion, har beføjelse til:

a) at få adgang til alle lokaler i den pågældende enhed

b) at få adgang til den pågældende enheds dokumenter og konti, uanset på hvilket medium de er lagret

c) at tage eller fremskaffe enhver form for kopi eller uddrag af alle dokumenter og konti

d) at forsegle alle dokumenter og konti i det omfang og så længe, det er nødvendigt for at samle faktuel dokumentation til undersøgelsen, når det ikke hæmmer den pågældende enheds hovedaktiviteter.

e) at anmode en repræsentant for eller ansat i den pågældende enhed om forklaringer om forhold eller dokumenter vedrørende inspektionens genstand eller formål i overensstemmelse med betingelserne i artikel 4.

2. Kommissionens tjenestemænd og andre ledsagende personer, der er bemyndiget af Kommissionen til at foretage en inspektion, skal fremlægge en skriftlig bemyndigelse med angivelse af inspektionens genstand og formål og tidspunktet for inspektionens påbegyndelse.

3. Den pågældende enhed skal i forbindelse med inspektionen samarbejde med Kommissionen i alle henseender.

4. Ansatte hos statistikmyndighederne i den pågældende medlemsstat skal efter anmodning fra Kommissionen aktivt bistå tjenestemændene og andre ledsagende personer bemyndiget af Kommissionen. I denne forbindelse tillægges de beføjelserne i stk. 1.

5. Finder Kommissionens tjenestemænd og andre ledsagende personer bemyndiget af Kommissionen, at en enhed modsætter sig en inspektion, som er påbudt i henhold til denne artikel, skal den pågældende medlemsstat yde dem den nødvendige bistand efter de nationale regler.

6. Kræves der i henhold til de nationale regler tilladelse fra en retslig myndighed til at foretage en sådan inspektion, skal Kommissionen ansøge om en sådan tilladelse. I sådanne tilfælde skal tilladelsen fra en retslig myndighed fremlægges sammen med den i stk. 2 nævnte bemyndigelse.

Artikel 6

Ret til at blive hørt

Forud for vedtagelsen af rapporten omhandlet i artikel 7 opfordrer Kommissionen den pågældende medlemsstat til at fremsende skriftlige bemærkninger til de foreløbige undersøgelsesresultater.

Kommissionen skal fremsætte en sådan opfordring skriftligt og fastsætte en frist på mindst fire uger for fremsendelse af disse bemærkninger.

Artikel 7

Rapport

1. Kommissionen vedtager en rapport med sine undersøgelsesresultater og bemærkningerne fra den pågældende medlemsstat på grundlag af de undersøgelser, der er foretaget i overensstemmelse med dette kapitel, og fremsender den til medlemsstaten.

2. Kommissionen forelægger rapporten for Europa-Parlamentet og Rådet. Rapporten offentliggøres.

3. Kommissionen (Eurostat) underretter Udvalget for det Europæiske Statistiske System og Det Rådgivende Organ for Statistisk Styring på Europæisk Plan om resultatet af undersøgelsen.

4. En henstilling fra Kommissionen til Rådet om at pålægge den pågældende medlemsstat en bod baseres på rapporten i stk. 1.

Artikel 8

Varighed

1. Kommissionen vedtager den i artikel 7 omhandlede rapport senest ti måneder efter underretningen om dens beslutning om at iværksætte en undersøgelse i henhold til artikel 2. Under ekstraordinære omstændigheder, hvor der stilles hindringer i vejen for undersøgelserne, eller hvor indhentningen af de oplysninger, som er nødvendige for undersøgelserne, kræver urimeligt lange procedurer, kan Kommissionen forlænge fristen med fem måneder.

2. Inspektionerne skal være afsluttet inden seks måneder efter deres påbegyndelse. Under ekstraordinære omstændigheder, hvor der stilles hindringer i vejen for inspektionerne, eller hvor indhentningen af de oplysninger, som er nødvendige for inspektionerne, kræver urimeligt lange procedurer, kan Kommissionen forlænge fristen med tre måneder.

KAPITEL III

RET TIL FORSVAR SAMT FORTROLIGHED

Artikel 9

Ret til forsvar

Princippet om retten til forsvar finder anvendelse på gennemførelsen af denne afgørelse i alle henseender.

Artikel 10

Aktindsigt

Den pågældende medlemsstat har ret til efter anmodning herom at få adgang til alle dokumenter og andet materiale, som Kommissionen har samlet, og som kan anvendes som dokumentation for henstillingen til Rådet om at pålægge medlemsstaten en bod.

Dokumenter, som den pågældende medlemsstat har fremskaffet via aktindsigten, kan udelukkende anvendes med henblik på denne afgørelse.

Artikel 11

Juridisk repræsentation

Den pågældende medlemsstat, enhver enhed eller person, som arbejder for en sådan enhed, eller enhver anden vedkommende fysisk person har ret til juridisk repræsentation under undersøgelsen.

Artikel 12

Fortrolighed og tavshedspligt

Undersøgelserne i kapitel II gennemføres efter principperne om fortrolighed og tavshedspligt. Kommissionens tjenestemænd og andre af Kommissionen ledsagende personer må ikke videregive oplysninger, som er erhvervet i forbindelse med undersøgelsen, og som er omfattet af reglerne om tavshedspligt og fortrolighed.

Dokumenter eller oplysninger, som Kommissionen har erhvervet i forbindelse med undersøgelserne, kan udelukkende anvendes med henblik på denne afgørelse.

KAPITEL IV

KRITERIER FOR FASTSÆTTELSE AF BODENS STØRRELSE

Artikel 13

Maksimumsbeløb

Bodens samlede størrelse må ikke overstige 0,2 % af det seneste officielle tal for medlemsstatens officielle bruttonationalprodukt i markedspriser, som defineret i ENS 95, for det foregående år.

Artikel 14

Kriterier for fastsættelse af bodens størrelse

1. Kommissionen skal sikre, at boden, som Kommissionen henstiller til Rådet om at pålægge, skal være effektiv, stå i rimeligt forhold til overtrædelsen og have afskrækkende virkning. Boden fastsættes på grundlag af et referencebeløb, som kan op- eller nedjusteres for at tage højde for de særlige omstændigheder i stk. 3.

2. Referencebeløbet udgør 5 % af den største virkning af den misvisende fremstilling af tallene enten for medlemsstatens offentlige underskud eller for den offentlige gæld for de relevante år, som er omfattet af indberetningen som led i proceduren i forbindelse med uforholdsmæssigt store underskud.

3. Med udgangspunkt i det maksimumsbeløb, der er fastsat i artikel 13, skal Kommissionen i de enkelte tilfælde tage højde for følgende omstændigheder, når det er relevant:

a) den misvisende fremstillings alvor og videre konsekvenser, navnlig virkningen af den misvisende fremstilling for styrkelsen af den økonomiske styring i Unionen

b) den misvisende fremstilling har vist sig at være resultatet af grov uagtsomhed, eller det har vist sig at være en forsætlig handling

c) den misvisende fremstilling skyldtes en enhed, der handlede på egen hånd, eller den misvisende fremstilling var resultatet af flere enheders koordinerede aktion

d) den misvisende fremstillings gentagne forekomst, hyppighed eller varighed; i sådanne tilfælde er referencebeløbet det højeste identificerede niveau og ganges med antallet af år i den fireårige periode siden sidste indberetning, hvori den relevante misvisende fremstilling forekom

e) graden af omhu og samarbejdsvilje eller obstruktion, som den pågældende medlemsstat har udvist ved opsporingen af den misvisende fremstilling og i forbindelse med undersøgelserne.

Artikel 15

Forældelsesfrist for opkrævning af bod

1. Kommissionens ret til at håndhæve Rådets beslutninger om pålæggelse af bod i henhold til artikel 8, stk. 1, i forordning (EU) nr. 1173/2011 udøves inden for en periode på fem år.

2. Perioden regnes fra den dag, hvor den pågældende medlemsstat underrettes om Rådets beslutning.

3. Forældelsesfristen for opkrævning af bod afbrydes af enhver handling fra Kommissionen, som har til formål at tvangsinddrive betaling af boden, eller for en periode af samme længde som den periode, tvangsinddrivelsen af betalingen er suspenderet i henhold til en afgørelse fra EU-Domstolen.

KAPITEL V

AFSLUTTENDE BESTEMMELSE

Artikel 16

Ikrafttræden

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 29. juni 2012. På Kommissionens vegne José Manuel BARROSO Formand

(1) EUT L 306 af 23.11.2011, s. 1.

(2) EUT L 87 af 31.3.2009, s. 164.

(3) EFT L 310 af 30.11.1996, s. 1.

(4) EUT L 145 af 10.6.2009, s. 1.

(5) EFT L 145 af 31.5.2001, s. 43.